Ʉ̃taʉpʉ ca-ejaricarã na mena macana na ca-anopʉ rui ejarã camaja capaarã ca-ãnare ca-tʉjʉyuparã.
Aperã quena judío majare cabuerã Jesú buerã mena seeto ca-ame wada canamuñuparã.
To bairi Jesú na tʉpʉ cʉ̃ ca-rui ejaro tʉjʉrã ca-tʉjʉ acʉacoajuparã.
To bairi cʉ̃ tʉpʉ atʉ aáti,
cʉ̃ ca-ñuu rotira aájuparã.
To bairo na cá-áto:
—¿Ñee uniere wadapenirã to cõo mʉja wada canamurí?
na ca-ĩi jeniñañupʉ Jesú.
To bairo cʉ̃ ca-ĩi jeniñaro apii jicãʉ na paarãacã watoapʉ ca-ãcʉ̃ cʉ̃ ca-ĩi yʉʉyupʉ Jesúre:
—Ʉpaʉ,
yʉ macʉ jicãʉna ca-ãcʉ̃re wãti ca-cʉgoʉre yʉ neapʉ́.
Yʉ macʉ wãti jʉgori wada majiquẽemi.
Wãti cʉ̃ ca-ñee roca cũurona cʉ̃ rijeropʉ jopo tuu,
cʉ̃ opi baque ruio,
to bairi bʉʉ yajicoanucumi yʉ macʉ.
Meere,
mʉ buerã quenare,
“Wãtire cʉ̃ buu rocabojaya yʉ macʉre,”
nare yʉ ĩibapʉ.
Cʉ̃ buu roca majiquẽma,
Jesúre ca-ĩiñupʉ.
To bairo cʉ̃ ca-ĩiro apii oco bairo ca-ĩiñupʉ Jesú cʉ̃ buerãre:
—Caroaro yʉre mʉja api nʉcʉbʉgoquẽe.
Cariape mʉja tʉgooñaquẽe.
Yoaro mʉjaare yʉ ca-ĩi buiobato quena mʉja api majiquẽe.
Ani cʉ̃ macʉre yʉ tʉpʉ cʉ̃ neajá,
na ca-ĩiñupʉ.
To bairo cʉ̃ ca-ĩiro Jesú tʉpʉ cawimaʉre ca-neajuparã.
Cawimaʉre Jesú tʉpʉ na ca-neatóna majiña mano cawimaʉre cʉ̃ ca-ria ñaaro cʉ̃ cá-ájupʉ wãti tunu.
To bairo cʉ̃ cá-áto cawimaʉ maca roca cumu,
yugui mecʉ,
cʉ̃ rijeropʉ jopo tuu,
ca-baicoajupʉ.
To bairo cʉ̃ ca-bairo tʉjʉri Jesú cawimaʉ pacʉre ca-jeniñañupʉ:
—¿Diwatipʉ to bairo cʉ̃ ca-bai jʉgorí?
cʉ̃ ca-ĩiñupʉ.
Cawimaʉ pacʉ maca oco bairo cʉ̃ ca-ĩi yʉʉyupʉ:
—Cawimaʉpʉna to bairo ca-bai jʉgowĩ.
Capee niri wãti cʉ̃ jĩagʉ peeropʉ cʉ̃ roca joe,
riapʉ quenare cʉ̃ roca ñuanucumi.
Mʉ ca-tutuarije mena cʉ̃re mʉ ca-netoo majiata jã bopaco tʉjʉri jã átinemoña.
To bairo cʉ̃ ca-ĩiro Jesú maca oco bairo cʉ̃ ca-ĩiñupʉ:
—Yʉre mʉ ca-nʉcʉbʉgoata cʉ̃re yʉ netooboja maji.
Yʉre ca-nʉcʉbʉgorã nipetirãre nipetiri wamere na yʉ netooboja maji.
To bairo cʉ̃ ca-ĩiro apii cawimaʉ pacʉ tutuaro ĩi,
seeto Jesúre cʉ̃ ca-ĩi jeniñupʉ:
—Mʉre yʉ nʉcʉbʉgo.
Netobʉjaro yʉ ca-nʉcʉbʉgoro yʉre átinemoña,
seetobʉja cʉ̃ ca-ĩi jeninemoñupʉ.
Jesú camaja capaarã na tʉpʉ na ca-atʉ ató tʉjʉʉ wãtire roca buʉ oco bairo ca-ĩiñupʉ:
—Wãti cʉ̃ ca-wada majiquẽto,
cʉ̃ ca-api majiquẽto cá-ácʉ,
buti aácʉja.
Ani cawimaʉpʉre ca-ãcʉ̃ aácʉja.
Pʉgani cʉ̃pʉre jãanemoqueticõaña.
To bairo cʉ̃ ca-ĩirona wãti cʉ̃ ca-awaja buti aátona cawimaʉ ca-ria ñaacoajupʉ tunu.
To bairo bai,
ria yajicoacʉre bairo ca-baiyupʉ.
To bairi aperã maca:
—Ria yajicoapi,
ca-ĩiñuparã.
Jesú maca cʉ̃ wamopʉ ñeeri,
cʉ̃ ca-tʉ̃ga wamʉo nʉcoñupʉ.
To bairo cʉ̃ cá-átona ca-wamʉ nʉcacoajupʉ yua.
Cabero Jesú wiipʉ cʉ̃ ca-jãaro cʉ̃ buerã aperã na ca-apiquẽtopʉ cʉ̃ ca-ĩi jeniñañuparã:
—¿Nope ĩirã wãtire jã roca buu majiquẽjuparí?
To bairo na ca-ĩiro:
—To bairo ca-bairã una wãtiare buugarã ʉgaqueti seeto Diore ca-jeni nʉcʉbʉgope ãa.